title: 2007/48/KE: Deċiżjoni tal-Bank Ċentrali Ewropew tat- 30 ta' Diċembru 2006 dwar il-ħlas mill-Banka Slovenije tal-kapital, it-trasferiment ta' assi barranin ta' riżerva u l-kontribuzzjoni għar-riżervi u l-provvedimenti tal-Bank Ċentrali Ewropew (BĊE/2006/30)

text:
               31.1.2007

               MT

               Il-Ġurnal Uffiċjali ta’ l-Unjoni Ewropea

               17

         DEĊIŻJONI TAL-BANK ĊENTRALI EWROPEW
   tat-30 ta' Diċembru 2006
   dwar il-ħlas mill-Banka Slovenije tal-kapital, it-trasferiment ta' assi barranin ta' riżerva u l-kontribuzzjoni għar-riżervi u l-provvedimenti tal-Bank Ċentrali Ewropew
   (BĊE/2006/30)
   (2007/48/KE)
   IL-KUNSILL GOVERNATTIV TAL-BANK ĊENTRALI EWROPEW,
   Wara li kkunsidra l-Istatut tas-Sistema Ewropea tal-Banek Ċentrali u tal-Bank Ċentrali Ewropew, b'mod partikolari l-Artikoli 30.1, 30.3, 49.1 u 49.2,
   Billi:

               (1)

               Skond id-Deċiżjoni tal-Kunsill 2006/495/KE tal-11 ta' Lulju 2006, skond l-Artikolu 122(2) tat-Trattat dwar l-adozzjoni mis-Slovenja tal-munita waħdanija fl-1 ta' Jannar 2007 (1), is-Slovenja tissodisfa l-kundizzjonijiet meħtieġa għall-adozzjoni tal-euro u d-deroga skond l-Artikolu 4 ta' l-Att ta' l-Adeżjoni (2) se tkun rrevokata b'effett mill-1 ta' Jannar 2007.

               (2)

               L-Artikolu 49.1 ta' l-Istatut jipprovdi li l-banek ċentrali nazzjonali (BĊNi) ta' xi Stat Membru li d-deroga tiegħu tkun ġiet irrevokata għandhom iħallsu s-sehem tal-kapital sottokritt tal-Bank Ċentrali Ewropew (BĊE) bl-istess mod li l-BĊNi ta' l-Istati Membri oħra parteċipanti. Il-BĊNi ta' l-Istati Membri parteċipanti eżistenti ħallsu bis-sħiħ s-sottoskrizzjonijiet tagħhom lill-BĊE (3). Il-piż tal-Banka Slovenije fl-iskema kapitali tal-BĊE hija 0,3194 %, skond l-Artikolu 2 tad-Deċiżjoni BĊE/2006/21 tal-15 ta' Diċembru 2006, dwar l-ishma perċentwali tal-banek ċentrali nazzjonali fl-iskema għas-sottoskrizzjoni tal-kapital tal-Bank Ċentrali Ewropew (4). Il-Banka Slovenije diġa' ħallas parti mis-sottoskrizzjoni tiegħu lill-kapital tal-BĊE, skond l-Artikolu 1 tad-Deċiżjoni BĊE/2004/10 tat-23 t'April 2004, li tistabbilixxi l-miżuri meħtieġa għall-ħlas tal-kapital tal-Bank Ċentrali Ewropew mill-banek ċentrali nazzjonali mhux parteċipanti (5). L-ammont li jifdal huwa għalhekk EUR 17 096 556,47, li jirriżulta mill-multiplikazzjoni tal-kapital sottoskritt tal-BĊE (EUR 5 760 652 402,58) mill-piż ta' l-iskema kapitali tal-Banka Slovenije (0,3194 %), imnaqqas is-sehem tas-sottoskrizzjoni tiegħu li diġa' ġie mħallas, għalhekk għandu jitqies it-tkabbir ta' l-iskema kapitali tal-BĊE bħala riżultat tal-Bulgarian National Bank u l-Banca Naţională a României jissieħbu s-SEBĊ.

               (3)

               L-Artikolu 49.1, flimkien ma' l-Artikolu 30.1, ta' l-Istatut jipprovdi li l-BĊN ta' xi Stat Membru li d-deroga tiegħu tkun ġiet irrevokata għandu jittrasferixxi wkoll assi barranin ta' riżerva lill-BĊE. Skond l-Artikolu 49.1 ta' l-Istatut, is-somma biex tiġi ttrasferita hija ddeterminata bil-multiplikazzjoni tal-valur tal-euro b'rati tal-kambju kurrenti ta' l-assi barranin ta' riżerva li huma diġa' ttrasferiti lill-BĊE skond l-Artikolu 30.1 ta' l-Istatut, permezz tal-proporzjon bejn in-numru ta' ishma sottoskritti mill-BĊN kkonċernat u n-numbru ta' ishma mħallsa diġa' mill-BĊNi ta' l-Istati Membri l-oħra parteċipanti. Meta jiġu ddeterminati l-“assi barranin ta' riżerva li huma diġa' ttrasferiti lill-BĊE skond l-Artikolu 30.1”, għandu jitqies l-aġġustament ta' l-iskema kapitali tal-BĊE fl-1 ta' Jannar 2004 (6), skond l-Artikolu 29.3 ta' l-Istatut, t-tkabbir ta' l-iskema kapitali tal-BĊE fl-1 ta' Mejju 2004 (7), skond l-Artikolu 49.3 ta' l-Istatut, u t-tkabbir ta' l-iskema kapitali tal-BĊE fl-1 ta' Jannar 2007, skond l-Artikolu 49.3 ta' l-Istatut (8). B'riżultat ta' dan, skond id-Deċiżjoni BĊE/2006/24 tal-15 ta' Diċembru 2006, li tistabbilixxi l-miżuri meħtieġa għall-kontribuzzjoni tal-valur azzjonarju akkumulat tal-Bank Ċentrali Ewropew, għall-aġġustament tal-klejms tal-banek ċentrali nazzjonali ekwivalenti għall-assi barranin ta' riżerva ttrasferiti (9), l-ekwivalenti fil-euro ta' l-assi barranin ta' riżerva li huma diġa' ttrasferiti lill-BĊE skond l-Artikolu 30.1 ta' l-Istatut huwa EUR 41 514 271 945,60.

               (4)

               L-assi barranin ta' riżerva biex jiġu ttrasferiti mill-Banka Slovenije għandhom ikunu ddenominati f'dollari Amerikani u deheb.

               (5)

               L-Artikolu 30.3 ta' l-Istatut jipprovdi li l-BĊE għandu jikkredita kull BĊN ta' xi Stat Membru parteċipanti bi klejm ekwivalenti għall-assi barranin ta' riżerva li dan ta' l-aħħar ikun ittrasferixxa lill-BĊE. Il-provvedimenti fir-rigward tad-denominazzjoni u r-remunerazzjoni tal-klejms li ġew diġa' kkreditati lill-BĊNi ta' l-Istati Membri parteċipanti eżistenti (10) għandhom japplikaw ukoll għad-denominazzjoni u r-remunerazzjoni tal-klejm tal-Banka Slovenije.

               (6)

               L-Artikolu 49.2 ta' l-Istatut jipprovdi li l-BĊN ta' xi Stat Membru li d-deroga tiegħu tkun ġiet irrevokata għandu jikkontribwixxi għar-riżervi tal-BĊE, għal dawk il-provvedimenti ekwivalenti għal riżervi, u għall-ammont li għad jonqos biex jiġi allokat għar-riżervi u l-provvedimenti li jikkorrispondu mal-bilanċ tal-kont tal-profitt u t-telf as at 31 Diċembru tas-sena qabel ir-revoka tad-deroga. L-ammont ta' din il-kontribuzzjoni huwa ddeterminat skond l-Artikolu 49.2 ta' l-Istatut.

               (7)

               Skond l-Artikolu 3.5 tar-Regoli ta' Proċedura tal-Bank Ċentrali Ewropew, il-Gvernatur tal-Banka Slovenije ġie invitat jattendi l-laqgħa tal-Kunsill Governattiv li jadotta din id-Deċiżjoni,

         IDDEĊIEDA KIF ĠEJ:
   Artikolu 1
   Definizzjonijiet
   Għall-iskopijiet ta' din id-Deċiżjoni:

               —

               “Stat Membru parteċipanti” tfisser Stat Membru li adotta l-euro;

               —

               “flus kontanti” tfisser il-valuta legali ta' l-Istati Uniti (dollaru Amerikan);

               —

               “deheb” tfisser uqijiet sħaħ fini (fine troy ounces) ta' deheb fil-forma ta' London Good Delivery bars, kif speċifikat mil-London Bullion Market Association;

               —

               “assi barranin ta' riżerva” tfisser deheb jew flus kontanti.

         Artikolu 2
   Ħlas tal-kapital
   1.   B'effett mill-1 ta' Jannar 2007, il-Banka Slovenije għandu jħallas il-kumplament tas-sehem tas-sottoskrizzjoni tiegħu fil-kapital tal-BĊE, li jikkorrespondi ma' EUR 17 096 556,47.
   2.   Il-Banka Slovenije għandu jħallas dan l-ammont lill-BĊE fit-2 ta' Jannar 2007, permezz ta' trasferiment bis-sistema Trans-European Automated Real-time Gross settlement Express Transfer (TARGET).
   3.   Il-Banka Slovenije għandu, permezz ta' trasferiment bit-TARGET separat, iħallas lill-BĊE fit-2 ta' Jannar 2007, l-imgħax li jiddekorri matul il-perijodu mill-1 ta' Jannar 2007, sat-2 ta' Jannar 2007, dwar l-ammont dovut lill-BĊE skond il-paragrafu 2.
   4.   Kull imgħax li jakkumula skond il-paragrafu 3 għandu jkun ikkalkulat kuljum, bl-użu tal-metodu ta' kalkulazzjoni actual over-360-day, b'rata daqs ir-rata ta' imgħax marġinali wżata mis-Sistema Ewropea tal-Banek Ċentrali (SEBĊ) fl-operazzjoni prinċipali ta' finanzjament mill-ġdid l-aktar riċenti tagħha.
   Artikolu 3
   Trasferiment ta' assi barranin ta' riżerva
   1.   Il-Banka Slovenije għandu jittrasferixxi lill-BĊE, b'effett mill-1 ta' Jannar 2007, u skond dan l-Artikolu u l-arranġamenti magħmula li jsegwu, ammont ta' assi barranin ta' riżerva ddenominati f'dollari Amerikani u deheb li huma ekwivalenti għal EUR 191 641 809,33, kif ġej:

               Ammont ta' dollari Amerikani ekwivalenti għall-euro

               Ammont ta' deheb ekwivalenti għall-euro

               Ammont aggregat ekwivalenti għall-euro

               162 895 537,93

               28 746 271,40

               191 641 809,33

         2.   L-ammonti ekwivalenti għall-euro ta' assi barranin ta' riżerva biex jiġu ttrasferiti mill-Banka Slovenije skond il-paragrafu 1 għandhom ikunu kkalkulati skond ir-rati tal-kambju bejn il-euro u d-dollaru Amerikan stabbiliti bħala r-riżultat tal-proċedura ta' konsultazzjoni bil-miktub ta' 24-siegħa fid-29 ta' Diċembru 2006 bejn dawk il-banek ċentrali li jipparteċipaw f'dik il-proċedura u, fil-każ tad-deheb, skond il-prezz tad-deheb f'dollari Amerikani għal kull uqija sħiħa fina (fine troy ounce) stabbilit fl-iffissar tal-prezz tad-deheb ġewwa Londra (London gold fixing) fl-10.30 a.m., ħin ta' Londra, fid-29 ta' Diċembru 2006.
   3.   Il-BĊE għandu jikkonferma lill-Banka Slovenije kemm jista' jkun malajr l-ammonti kkalkulati skond il-paragrafu 2.
   4.   Il-Banka Slovenije għandu jittrasferixxi flus kontanti lill-BĊE għal dawk il-kontijiet kif inhuma speċifikati mill-BĊE. Id-data ta' ħlas għall-flus kontanti biex jiġu ttrasferiti lill-BĊE hija it-2 Jannar 2007. Il-Banka Slovenije għandu jagħti struzzjonijiet għat-trasferiment ta' flus kontanti lill-BĊE fid-data ta' ħlas.
   5.   Il-Banka Slovenije għandu jittrasferixxi d-deheb f'dawk id-dati, lil dawk il-kontijiet u f'dawk is-siti kif inhuma speċifikati mill-BĊE.
   6.   Id-differenza, jekk ikun hemm, bejn l-ammont aggregat ekwivalenti għall-euro imsemmi fil-paragrafu 1 u l-ammont imsemmi fl-Artikolu 4(1) għandha tiġi miftiehma skond il-Ftehim tat-30 ta' Diċembru 2006, bejn il-Bank Ċentrali Ewropew u l-Banka Slovenije fir-rigward tal-klejm kkreditata lill-Banka Slovenije mill-Bank Ċentrali Ewropew skond l-Artikolu 30.3 ta' l-Istatut tas-Sistema Ewropea tal-Banek Ċentrali u tal-Bank Ċentrali Ewropew (11).
   Artikolu 4
   Denominazzjoni, remunerazzjoni u maturita' tal-klejm ekwivalenti għall-kontribuzzjoni tal-Banka Slovenije
   1.   B'effett mill-1 ta' Jannar 2007, u skond l-ispeċifikazzjonijiet fl-Artikolu 3 fir-rigward tad-dati ta' ħlas tat-trasferimenti ta' assi barranin ta' riżerva, il-BĊE għandu jikkredita lill-Banka Slovenije bi klejm iddenominata fil-euro, ekwivalenti għall-ammont aggregat f'euro tal-kontribuzzjoni tal-Banka Slovenije ta' assi barranin ta' riżerva, li jikkorrispondi għal EUR 183 995 237,74.
   2.   Il-klejm ikkreditata mill-BĊE lill-Banka Slovenije għandha tkun innumerata. L-imgħax li jakkumula għandu jkun ikkalkulat kuljum, bl-użu tal-metodu ta' kalkulazzjoni actual over-360-day, b'rata ekwivalenti għal 85 % tar-rata ta' imgħax marġinali tar-rata ta' imgħax marġinali wżata mis-SEBĊ fl-operazzjoni prinċipali ta' finanzjament mill-ġdid l-aktar riċenti tagħha.
   3.   Il-klejm għandha tkun innumerata fi tmiem kull sena finanzjarja. Kull tlett xhur il-BĊE għandu jinforma lill-Banka Slovenije bl-ammont kumulattiv.
   4.   Il-klejm m'għandhiex tkun tista' tinfeda.
   Artikolu 5
   Kontribuzzjoni għar-riżervi u l-provvedimenti tal-BĊE
   1.   B'effett mill-1 ta' Jannar 2007, u skond il-paragrafi 5 u 6 u l-Artikolu 3, il-Banka Slovenije għandu jikkontribwixxi għar-riżervi tal-BĊE, għal dawk il-provvedimenti ekwivalenti għal riżervi, u għall-ammont li jkun għad jonqsu biex jiġi allokat għar-riżervi u l-provvedimenti li jikkorrispondu mal-bilanċ tal-kont tal-profitt u t-telf skond il-31 ta' Diċembru 2006.
   2.   L-ammont biex jiġi kkontribwit mill-Banka Slovenije għandu jkun iddeterminat skond l-Artikolu 49.2 ta' l-Istatut. Ir-referenzi fl-Artikolu 49.2 għan-numru “ta' ishma sottoskritti mill-bank ċentrali kkonċernat” u “n-numru ta' ishma diġa' mħallsa mill-banek ċentrali l-oħra” għandhom jirreferu għall-piżijiet tal-Banka Slovenije u l-BĊNi ta' l-Istati Membri parteċipanti eżistenti, rispettivament, fl-iskema kapitali tal-BĊE, skond id-Deċiżjoni BĊE/2006/21.
   3.   Għall-iskopijiet tal-paragrafu 1, “ir-riżervi tal-BĊE” u “il-provvedimenti ekwivalenti għal riżervi” għandhom jinkludu, inter alia, il-fond ta' riżerva ġenerali tal-BĊE, il-bilanċi dwar kontijiet ta' rivalutazzjoni u provvedimenti għar-rata tal-kambju fi flus barranin, riskji tar-rata ta' l-imgħax u l-prezzijiet tad-deheb.
   4.   Mhux aktar tard mill-ewwel jum ta' xogħol wara l-approvazzjoni tal-Kunsill Governattiv tal-kontijiet annwali tal-BĊE għas-sena 2006, il-BĊE għandu jikkalkula u jikkonferma lill-Banka Slovenije l-ammont biex jiġi kkontribwit mill-Banka Slovenije skond il-paragrafu 1.
   5.   Fit-tieni jum ta' xogħol wara l-approvazzjoni tal-Kunsill Governattiv tal-kontijiet annwali tal-BĊE għas-sena 2006, il-Banka Slovenije għandu, permezz ta' żewġ trasferimenti separati tat-TARGET, iħallas lill-BĊE

               (a)

               l-ammont dovut lill-BĊE skond il-paragrafu 4; u

               (b)

               l-imgħax li jiddekorri matul il-perijodu mill-1 ta' Jannar 2007, sa dik id-data, fuq l-ammont dovut lill-BĊE skond il-paragrafu 4.

         6.   Kwalunkwe imgħax li jiddekorri skond il-paragrafu 5 b) għandu jkun ikkalkulat kuljum, bl-użu tal-metodu ta' kalkulazzjoni actual over-360-day, b'rata daqs ir-rata ta' imgħax marġinali wżata mis-SEBĊ f'waħda minn dawk l-operazzjoni prinċipali tiegħu ta' finanzjament mill-ġdid l-aktar riċenti.
   Artikolu 6
   Dispożizzjoni finali
   Din id-Deċiżjoni għandha tidħol fis-seħħ fl-1 ta' Jannar 2007.

      Magħmula fi Frankfurt am Main, 30 ta' Diċembru 2006.

            Il-President tal-BĊE

         Jean-Claude TRICHET

      (1)  ĠU L 195, 15.7.2006, p. 25.

      (2)  Att li jitratta l-kundizzjonijiet tas-sħubija tar-Repubblika Ċeka, ir-Repubblika ta' l-Estonja, ir-Repubblika ta' Ċipru, ir-Repubblika tal-Latvja, ir-Repubblika tal-Litwanja, ir-Repubblika ta' l-Ungerija, ir-Repubblika ta' Malta, ir-Repubblika tal-Polonja, ir-Repubblika tas-Slovenja u r-Repubblika Slovakka u l-aġġustamenti tat-Trattati li fuqhom l-Unjoni Ewropea hija stabbilita (ĠU L 236, 23.9.2003, p. 33).

      (3)  Id-ċiżjoni BĊE/2004/6 (ĠU L 205, 9.6.2004, p. 7).

      (4)  Ara paġna 1 ta' dan il-Ġurnal Uffiċjali.

      (5)  ĠU L 205, 9.6.2004, p. 19.

      (6)  Deċiżjoni BĊE/2003/17 (ĠU L 9, 15.1.2004, p. 27).

      (7)  Deċiżjoni BĊE/2004/5 (ĠU L 205, 9.6.2004, p. 5).

      (8)  Għadha mhix ippubblikata.fil-Ġurnal Uffiċjali.

      (9)  Ara paġna 9 ta' dan il-Ġurnal Uffiċjali.

      (10)  Linja ta' Gwida BĊE/2000/15 (ĠU L 336, 30.12.2000, p. 114).

      (11)  Għadu mhux ippubblikat fil-Ġurnal Uffiċjali.


title: Deċiżjoni tal-Kunsill tal-31 ta’ Marzu 2011 dwar l-iffirmar, f’isem l-Unjoni, u l-applikazzjoni provviżorja ta’ Memorandum ta’ Kooperazzjoni bejn l-Unjoni Ewropea u l-Organizzazzjoni tal-Avjazzjoni Ċivili Internazzjonali li jipprovdi qafas għal kooperazzjoni msaħħa

text:
               9.9.2011

               MT

               Il-Ġurnal Uffiċjali tal-Unjoni Ewropea

               L 232/1

         DEĊIŻJONI TAL-KUNSILL
   tal-31 ta’ Marzu 2011
   dwar l-iffirmar, f’isem l-Unjoni, u l-applikazzjoni provviżorja ta’ Memorandum ta’ Kooperazzjoni bejn l-Unjoni Ewropea u l-Organizzazzjoni tal-Avjazzjoni Ċivili Internazzjonali li jipprovdi qafas għal kooperazzjoni msaħħa
   (2011/530/UE)
   IL-KUNSILL TAL-UNJONI EWROPEA,
   Wara li kkunsidra t-Trattat dwar il-Funzjonament tal-Unjoni Ewropea u b’mod partikolari l-Artikolu 100(2) u l-Artikolu 218(5) tiegħu,
   Wara li kkunsidra l-proposta mill-Kummissjoni Ewropea,
   Billi:

               (1)

               Il-Kummissjoni nnegozjat Memorandum ta’ Kooperazzjoni mal-Organizzazzjoni tal-Avjazzjoni Ċivili Internazzjonali li jipprovdi qafas għal kooperazzjoni msaħħa (“Memorandum ta’ Kooperazzjoni”) f’konformità mal-mandat adottat mill-Kunsill fis-17 ta’ Diċembru 2009 li jawtorizza lill-Kummissjoni tiftaħ in-negozjati.

               (2)

               Il-Memorandum ta’ Kooperazzjoni kien inizjalat miż-żewġ partijiet fis-27 ta’ Settembru 2010 matul is-37 Assemblea tal-Organizzazzjoni tal-Avjazzjoni Ċivili Internazzjonali f’Montréal.

               (3)

               Il-Memorandum ta’ Kooperazzjoni għandu jiġi ffirmat u applikat provviżorjament, sa meta jitlestew il-proċeduri għall-konklużjoni tiegħu,

         ADOTTA DIN ID-DEĊIŻJONI:
   Artikolu 1
   L-iffirmar tal-Memorandum ta’ Kooperazzjoni bejn l-Unjoni Ewropea u l-Organizzazzjoni tal-Avjazzjoni Ċivili Internazzjonali li jipprovdi qafas għal kooperazzjoni msaħħa (“Memorandum ta’ Kooperazzjoni”) huwa b’dan approvat f’isem l-Unjoni, suġġett għall-konklużjoni tal-imsemmi Memorandum ta’ Kooperazzjoni.
   It-test tal-Memorandum ta’ Kooperazzjoni huwa mehmuż ma’ din id-Deċiżjoni.
   Artikolu 2
   Il-President tal-Kunsill huwa b’dan awtorizzat sabiex jaħtar il-persuna jew persuni li jkollhom is-setgħa li jiffirmaw il-Memorandum ta’ Kooperazzjoni f’isem l-Unjoni.
   Artikolu 3
   Il-Memorandum ta’ Kooperazzjoni għandu jiġi applikat provviżorjament mid-data tal-iffirmar tiegħu sa meta jitlestew il-proċeduri meħtieġa għall-konklużjoni tiegħu (1).
   Artikolu 4
   Din id-Deċiżjoni għandha tidħol fis-seħħ fid-data tal-adozzjoni tagħha.

      Magħmul fi Brussell, il-31 ta’ Marzu 2011.

            Għall-Kunsill

            Il-President

         VÖLNER P.

      (1)  Id-data tal-iffirmar tal-Memorandum ta’ Kooperazzjoni tiġi ppubblikata f’Il Ġurnal Uffiċjali tal-Unjoni Ewropea mis-Segretarjat Ġenerali tal-Kunsill.
    ---documentbreak---

               9.9.2011

               MT

               Il-Ġurnal Uffiċjali tal-Unjoni Ewropea

               L 232/1

         MEMORANDUM TA’ KOOPERAZZJONI
   bejn l-Unjoni Ewropea u l-Organizzazzjoni tal-Avjazzjoni Ċivili Internazzjonali li jipprovdi qafas għal kooperazzjoni msaħħa
   L-UNJONI EWROPEA (“UE”),
   u
   L-ORGANIZZAZZJONI TAL-AVJAZZJONI ĊIVILI INTERNAZZJONALI (“ICAO”),
   minn hawn ‘il quddiem “il-Partijiet”,
   FILWAQT LI JFAKKRU l-Konvenzjoni dwar l-Avjazzjoni Ċivili Internazzjonali ffirmata f’Chicago fis-7 ta’ Diċembru 1944, (minn hawn ‘il quddiem il-“Konvenzjoni ta’ Chicago”) u b’mod partikolari l-Artikoli 55(a) u 65 tagħha,
   FILWAQT LI JFAKKRU t-Trattat dwar il-Funzjonament tal-Unjoni Ewropea (UE) u b’mod partikolari l-Artikoli 218 u 220 tiegħu,
   FILWAQT LI JQISU r-Riżoluzzjoni A1-10 tal-Assemblea tal-ICAO, li awtorizzat lill-Kunsill biex jagħmel l-arranġamenti xierqa mal-organizzazzjonijiet pubbliċi internazzjonali li l-attivitajiet tagħhom jaffettwaw l-avjazzjoni ċivili internazzjonali, b’mod partikolari fir-rigward tal-kollaborazzjoni teknika, l-iskambju tal-informazzjoni u d-dokumenti, l-attendenza fil-laqgħat u kwistjonijiet oħra li jippromwovu kooperazzjoni effikaċi,
   FILWAQT LI JFAKKRU l-Politika u l-Qafas għall-Kooperazzjoni tal-ICAO fir-rigward ta’ Entitajiet Reġjonali tal-Avjazzjoni Ċivili u Organizzazzjonijiet Reġjonali li għandhom l-għan fost l-oħrajn li jikkonkludu ftehimiet ta’ kooperazzjoni ma’ dawn l-entitajiet u l-organizzazzjonijiet, kif irrakkomandat minn Simpożju tal-KE/ICAO dwar organizzazzjonijiet reġjonali, li sar bejn l-10 u l-11 ta’ April 2008 f’Montréal,
   FILWAQT LI JQISU li l-biċċa l-kbira tal-Istandards tal-ICAO fl-oqsma tas-sikurezza tal-avjazzjoni, is-sigurtà tal-avjazzjoni, il-ġestjoni tat-traffiku tal-ajru, u l-ħarsien tal-ambjent huma indirizzati fil-liġi tal-UE rilevanti,
   FILWAQT LI JQISU l-“Memorandum ta’ Kooperazzjoni (Memorandum of Cooperation - MOC) bejn l-Aġenzija Ewropea tas-Sikurezza tal-Avjazzjoni (EASA) u l-Organizzazzjoni tal-Avjazzjoni Ċivili Internazzjonali (ICAO) dwar l-Awditjar tas-Sorveljanza tas-Sikurezza u l-Kwistjonijiet Relatati”, iffirmat f’Montréal fil-21 ta’ Marzu 2006,
   FILWAQT LI JQISU l-“Memorandum ta’ Kooperazzjoni bejn il-Komunità Ewropea u l-Organizzazzjoni tal-Avjazzjoni Ċivili Internazzjonali dwar Awditi/Spezzjonijiet tas-Sigurtà u Kwistjonijiet Relatati”, iffirmat f’Montréal fis-17 ta’ Settembru 2008,
   BILLI l-Komunità Ewropea u n-Nazzjonijiet Uniti ffirmaw fid-29 ta’ April 2003, Ftehim ta’ Qafas Finanzjarju u Amministrattiv (FAFA) ġdid li aderixxiet miegħu l-ICAO permezz ta’ Ftehim mal-Komunità Ewropea ffirmat fis-7 ta’ Diċembru 2004,
   BILLI dan il-Memorandum ta’ Kooperazzjoni ma jiħux post jew ma jippreġudikax forom eżistenti ta’ kooperazzjoni bejn il-Partijiet sakemm dawn jibqgħu fis-seħħ,
   FILWAQT LI JQISU r-Riżoluzzjoni A36-2 tal-Assemblea tal-ICAO li fost l-oħrajn tirrikonoxxi li l-istabbiliment ta’ sistemi reġjonali u subreġjonali ta’ sorveljanza tas-sikurezza, inklużi organizzazzjonijiet reġjonali ta’ sorveljanza tas-sikurezza, għandha potenzjal kbir li tassisti lill-Istati jikkonformaw mal-obbligi tagħhom skont il-Konvenzjoni ta’ Chicago permezz ta’ ekonomiji ta’ skala u armonizzazzjoni fuq skala ikbar, u li titlob ukoll lis-Segretarju Ġenerali biex ikompli jrawwem il-koordinazzjoni u l-kooperazzjoni bejn il-Programmi tal-ICAO ta’ Verifika ta’ Kontroll għas-Sikurezza Ġenerali (USOAP) u l-programmi ta’ awditjar ta’ organizzazzjonijiet oħra relatati mas-sikurezza tal-avjazzjoni, u barra minn hekk, tidderieġi lill-Kunsill biex jippromwovi l-kunċett ta’ sistemi reġjonali u subreġjonali ta’ sorveljanza tas-sikurezza, inklużi organizzazzjonijiet reġjonali ta’ sorveljanza tas-sikurezza,
   BILLI l-Partijiet għandhom viżjoni komuni kif jiksbu l-ogħla grad ta’ uniformità tar-regolamenti operazzjonali, rekwiżiti u proċeduri Ewropej bl-għan li tintlaħaq konformità mal-istandards tal-ICAO inklużi fl-Annessi għall-Konvenzjoni ta’ Chicago għall-benefiċċju tas-sikurezza tal-avjazzjoni, is-sigurtà tal-avjazzjoni, il-ġestjoni tat-traffiku tal-ajru u l-ħarsien ambjentali,
   BILLI kull Parti għandha rwol importanti biex jintlaħaq dan l-għan,
   BILLI l-Partijiet jixtiequ jimpenjaw ruħhom u jikkomunikaw ma’ xulxin dwar il-kooperazzjoni reġjonali,
   BILLI l-UE adottat regoli komuni fl-oqsma tas-sikurezza tal-avjazzjoni u s-sigurtà tal-avjazzjoni u l-Aġenzija Ewropea tas-Sikurezza tal-Avjazzjoni (EASA) u l-Kummissjoni Ewropa (KE) jagħmlu spezzjonijiet fl-Istati Membri tal-UE biex jimmonitorjaw l-applikazzjoni ta’ dawk ir-regoli,
   FILWAQT LI JQISU li fl-UE, il-Kummisjoni Ewropea għandha setgħat ta’ infurzar biex tiżgura l-implimentazzjoni tal-leġiżlazzjoni tal-UE fl-oqsma tas-sikurezza tal-avjazzjoni, is-sigurtà tal-avjazzjoni, il-ġestjoni tat-traffiku tal-ajru u l-ħarsien tal-ambjent,
   FILWAQT LI JQISU li l-għanijiet primarji tal-programmi ta’ awditjar tal-ICAO u l-programmi ta’ spezzjoni tal-UE huma li jissaħħu s-sikurezza u s-sigurtà tal-avjazzjoni billi tkun evalwata l-implimentazzjoni ta’ standards rispettivi, jkunu identifikati nuqqasijiet, jekk ikun hemm, u li tkun żgurata r-rettifika ta’ nuqqasijiet fl-UE fejn meħtieġ,
   BILLI l-UE stabbilixxiet Uffiċċju f’Montréal bil-għan li tiffaċilita t-tisħiħ ta’ relazzjonijiet u kooperazzjoni bejn l-UE u l-ICAO u biex tiffaċilita iktar parteċipazzjoni u kontribuzzjonijiet mill-UE fl-attivitajiet tal-ICAO fil-Kwartieri Ġenerali tal-ICAO,
   FILWAQT LI JQISU li, mingħajr ħsara għad-drittijiet jew l-obbligi tal-Istati Membri tal-UE taħt il-Konvenzjoni ta’ Chicago jew għar-relazzjoni bejn l-Istati Membri tal-UE u l-ICAO li tirriżulta mis-sħubija tagħhom mal-ICAO, hemm ix-xewqa li tkun stabbilita kooperazzjoni reċiproka bejn l-UE u l-ICAO fl-oqsma tas-sikurezza tal-avjazzjoni, is-sigurtà tal-avjazzjoni, il-ġestjoni tat-traffiku tal-ajru u l-ħarsien tal-ambjent b’mod li jiżgura armonizzazzjoni ikbar ta’ standards u koordinazzjoni iktar mill-qrib ta’ attivitajiet rispettivi u bl-għan li jinkiseb użu aħjar ta’ riżorsi limitati u tkun evitata dupplikazzjoni ta’ sforzi filwaqt li tkun ippriżervata l-integrità taż-żewġ Partijiet,
   BILLI l-Partijiet jirrikonoxxu n-neċessità li jipproteġu, sal-limitu meħtieġ mir-regoli rispettivi tagħhom, informazzjoni klassifikata mibgħuta mill-Parti l-oħra,
   FTIEHMU KIF ĠEJ:
   1.   Dispożizzjonijiet ġenerali
   Il-Partijiet jaqblu li jsaħħu r-relazzjoni tagħhom u jistabbilixxu kooperazzjoni iktar mill-qrib fl-oqsma tas-sikurezza tal-avjazzjoni, is-sigurtà tal-avjazzjoni, il-ġestjoni tat-traffiku tal-ajru u l-protezzjoni tal-ambjent u jiffaċilitaw, f’konformità mar-regoli ta’ proċedura stabbiliti, il-parteċipazzjoni tagħhom f’attivitajiet u attendenza f’laqgħat bħala osservaturi permezz tal-iffirmar ta’ dan il-Memorandum ta’ Kooperazzjoni (MOC) għall-benefiċċju tal-avjazzjoni ċivili internazzjonali.
   Dan l-MOC huwa mingħajr ħsara għad-drittijiet u l-obbligi tal-Istati Membri tal-UE taħt il-Konvenzjoni ta’ Chicago jew għar-relazzjoni bejn l-ICAO u l-Istati Membri tal-UE li tirriżulta mis-sħubija tal-Istati Membri mal-ICAO.
   Dan l-MOC ma għandux ikopri jew jew ikun estiż għall-ebda teħid ta’ deċiżjonijiet tal-ICAO jew tal-UE, inklużi deċiżjonijiet dwar l-istandardizzazzjoni jew kwistjonijiet dwar tfassil ta’ regoli, iżda għandu jistabbilixxi kooperazzjoni regolatorja fl-istadji ta’ preparazzjoni ta’ dawn l-attivitajiet.
   L-Uffiċċju tal-Unjoni Ewropea f’Montréal, li jirrappreżenta lill-UE fil-Kwartieri Ġenerali tal-ICAO, għandu jiffaċilita r-relazzjonijiet UE-ICAO u għandu jservi bħala l-punt ta’ kuntatt ewlieni tal-UE għall-ICAO fil-kwistjonijiet kollha relatati mal-implimentazzjoni ta’ dan l-MOC.
   2.   Għanijiet

               2.1.

               Dan l-MOC għandu:

                           (a)

                           jistabbilixxi qafas għal relazzjonijiet imsaħħin bejn il-Partijiet;

                           (b)

                           isaħħaħ il-kooperazzjoni bejn il-Partijiet;

                           (c)

                           jidentifika oqsma ta’ kooperazzjoni reċiproka bejn il-Partijiet; kif ukoll

                           (d)

                           jistabbilixxi t-termini, il-kundizzjonijiet u l-mekkaniżmi għall-implimentazzjoni ta’ kooperazzjoni bejn il-Partijiet.

         3.   Ambitu

               3.1.

               Dan l-MOC għandu jistabbilixxi kooperazzjoni bejn il-Partijiet fl-oqsma li ġejjin:

                           (a)

                           is-sikurezza tal-avjazzjoni;

                           (b)

                           is-sigurtà tal-avjazzjoni;

                           (c)

                           il-ġestjoni tat-traffiku tal-ajru; kif ukoll

                           (d)

                           il-ħarsien tal-ambjent.

               3.2.

               Kull wieħed minn dawn l-oqsma msemmija fil-paragrafu 3.1 ta’ dan l-Artikolu għandu jkun is-suġġett ta’ Annessi separati għall-MOC.

               3.3.

               Il-Partijiet jistgħu jistabbilixxu arranġamenti ta’ ħidma li jispeċifikaw il-mekkaniżmi miftiehma b’mod reċiproku u l-proċeduri neċessarji biex ikunu implimentati b’mod effikaċi attivitajiet ta’ kooperazzjoni stabbiliti fl-Annessi għal dan l-MOC.

               3.4.

               L-Annessi adottati skont dan l-MOC għandhom jiffurmaw parti integrali minnu.

         4.   Forom ta’ kooperazzjoni

               4.1.

               Il-Partijiet għandhom:

                           (a)

                           jistabbilixxu mekkaniżmi għall-konsultazzjoni, koordinazzjoni u kooperazzjoni u skambju ta’ informazzjoni;

                           (b)

                           jiffaċilitaw l-armonizzazzjoni ta’ rekwiżiti ta’ prestazzjoni u interoperabbiltà ta’ teknoloġiji u sistemi ġodda;

                           (c)

                           jikkoordinaw programmi ta’ awditjar u ta’ spezzjoni rispettivi u riżultati u attivitajiet ta’ assistenza teknika bl-għan li jsir użu aħjar tar-riżorsi limitati u tkun evitata dupplikazzjoni ta’ sforzi;

                           (d)

                           jiskambjaw informazzjoni dwar il-konformità mal-Istandards tal-ICAO;

                           (e)

                           jistabbilixxu arranġamenti għall-UE biex toffri għarfien espert u riżorsi lill-ICAO, inkluż fil-forma ta’ individwi ssekondati taħt l-awtorità esklużiva tas-Segretarju Ġenerali, assistenza teknika u taħriġ speċjalizzat fejn prattikabbli;

                           (f)

                           jippermettu l-parteċipazzjoni ta’ Parti waħda fl-attivitajiet tal-Parti l-oħra relatati mal-programmi ta’ awditjar u spezzjoni u programmi ta’ taħriġ, kif xieraq, filwaqt li l-osservaturi tal-UE jkunu jistgħu jipparteċipaw fil-missjonijiet ta’ awditjar tal-ICAO tal-Istati tal-UE biss bil-kunsens ta’ din tal-aħħar, l-esperti tal-UE li jkunu qed jipparteċipaw fl-awditjar tal-ICAO bħala awdituri ssekondati mal-ICAO għandhom iżommu kwalunkwe informazzjoni relatata mal-missjoni ta’ awditjar bħala strettament kunfidenzjali f’konformità mar-regoli tal-ICAO applikabbli; kif ukoll

                           (g)

                           mingħajr ħsara għall-obbligi taż-żewġ partijiet biex ma jkunx hemm divulgazzjonijiet u suġġett għall-applikazzjoni tar-regoli ta’ kunfidenzjalità rispettivi kif stabbilit fl-Artikolu 6, jaqsmu informazzjoni elettronika, dejta u pubblikazzjonijiet uffiċjali u jipprovdu aċċess reċiproku għall-bażijiet ta’ dejta u jsaħħu r-rabtiet bejniethom sabiex jikkumplimentaw il-bażijiet ta’ dejta eżistenti ta’ xulxin.

         5.   Attivitajiet ta’ kooperazzjoni

               5.1.

               Il-Partijiet jaqblu, kif speċifikat fl-Annessi għal dan l-MOC, li jeżegwixxu b’mod konġunt l-attivitajiet ta’ kooperazzjoni li ġejjin. Il-Partijiet għandhom:

                           5.1.1.

                           Jistabbilixxu mekkaniżmi għall-konsultazzjoni, kooperazzjoni u qsim ta’ informazzjoni, inklużi dawn li ġejjin:

                                       (a)

                                       jistabbilixxu u jimplimentaw mekkaniżmi konġunti għal djalogu regolari, konsultazzjoni u qsim ta’ informazzjoni;

                                       (b)

                                       jiżguraw li kull Parti tinżamm infurmata fil-ħin dwar deċiżjonijiet, attivitajiet, inizjattivi, laqgħat u avvenimenti ta’ rilevanza għal dan l-MOC fl-oqsma tas-sikurezza tal-avjazzjoni, is-sigurtà tal-avjazzjoni, il-ġestjoni tat-traffiku tal-ajru u l-ħarsien tal-ambjent u li tirċievi dokumentazzjoni rilevanti. Fejn xieraq, għandhom isiru aġġornamenti;

                                       (c)

                                       jipprovdu aċċess mingħajr ħlas għad-dokumenti u l-pubblikazzjonijiet uffiċjali kollha;

                                       (d)

                                       jagħmlu bażijiet ta’ dejta u informazzjoni fuq websajts disponibbli għall-Parti l-oħra; kif ukoll

                                       (e)

                                       jiżguraw li l-UE tirċievi u jkollha aċċess għall-ittri kollha tal-Istat tal-ICAO li s-suġġett tagħhom ikun rilevanti għall-ambitu ta’ dan l-MOC u l-Annessi tiegħu.

                           5.1.2.

                           Jistabbilixxu oqfsa ta’ kooperazzjoni biex jikkoordinaw aħjar il-programmi ta’ awditjar u spezzjoni bl-għan li jsir użu aħjar minn riżorsi limitati u li tkun evitata duplikazzjoni tal-isforzi.

                           5.1.3.

                           Jistabbilixxu mekkaniżmi konġunti għall-koordinazzjoni mill-qrib ta’ ppjanar ta’ programmi u assistenza teknika.

                           5.1.4.

                           Jikkooperaw fil-promozzjoni tal-interoperabbiltà globali ta’ teknoloġiji u sistemi ġodda u jistabbilixxu mekkaniżmi konġunti biex isaħħu l-kooperazzjoni fir-rigward tal-użu ta’ teknoloġiji ġodda.

                           5.1.5.

                           Jiżguraw konsultazzjoni reċiproka fil-ħin bl-għan li jkun hemm koordinazzjoni mtejba u koerenza bejn ir-regolamenti, politiki, approċċi u l-Istandards u Prattiċi Rakkomandati (SARPs) tal-ICAO.

                           5.1.6.

                           Jistabbilixxu arrangamenti ta’ ħidma biex jiffaċilitaw l-iskambju ta’ għarfien espert u riżorsi kif ġej:

                                       (a)

                                       l-ICAO għandha tipprovdi lill-UE b’għarfien espert u pariri dwar l-aħjar prattiki għall-implimentazzjoni tas-SARPS;

                                       (b)

                                       l-UE għandha tipprovdi għarfien espert lill-ICAO, inkluż fil-forma ta’ individwi ssekondati mas-Segretarjat tal-ICAO.

                                       (c)

                                       l-UE għandha tagħmel sforz biex tipprovdi lill-ICAO b’kontribuzzjoni finanzjarja biex tkopri l-kostijiet imġarrba għall-implimentazzjoni ta’ dan l-MOC, inklużi kostijiet amministrattivi, forniment ta’ dokumentazzjoni u pubblikazzjonijiet u servizzi relatati, l-użu ta’ faċilitajiet ta’ swali fil-Kwartieri Ġenerali tal-ICAO u kostijiet għat-teknoloġija tal-informazzjoni;

                                       (d)

                                       l-UE għandha tagħmel sforz biex tipprovdi lill-ICAO b’kontribuzzjonijiet finanzjarji sabiex ikunu appoġġati programmi ta’ kooperazzjoni tekniċi tal-ICAO u għal attivitajiet oħra tal-ICAO li għandhom ikunu miftiehma mal-Kumitat Konġunt, li jkunu konsistenti mal-ftehim ta’ Qafas Finanzjarju u Amministrattiv (FAFA); kif ukoll

                                       (e)

                                       kwalunkwe qafas ġdid u termini u kundizzjonijiet għal sekondar u kontribuzzjonijiet finanzjarji għall-ICAO fil-kuntest ta’ dan l-MOC għandhom ikunu stabbiliti fl-arranġamenti ta’ ħidma għal dak l-iskop miftiehem fil-Kumitat Konġunt. Dawn l-arranġamenti ta’ ħidma għandhom jinkludu l-possibbiltà għall-UE li titlob lill-ICAO informazzjoni finanzjarja fil-qafas ta’ dawk il-kontribuzzjonijiet.

                           5.1.7.

                           Għandhom jinfurmaw lil xulxin dwar kwalunkwe programm ta’ taħriġ rilevanti u jiffaċilitaw il-parteċipazzjoni mill-Parti l-oħra, kif xieraq.

                           5.1.8.

                           Jorganizzaw avvenimenti rilevanti b’mod konġunt u jikkoordinaw avvenimenti, fejn xieraq.

         6.   Kunfidenzjalità

               6.1.

               Kull Parti għandha tieħu l-prekawzjonijiet raġonevoli neċessarji kollha biex tipproteġi informazzjoni li tasal taħt dan l-MOC u l-Annessi tiegħu milli tkun divulgata b’mod mhux awtorizzat. Parti tista’, meta tgħaddi informazzjoni lil Parti oħra, tidentifika l-partijiet tal-informazzjoni li tqis li għandhom ikunu eżentati mid-divulgazzjoni.

               6.2.

               Il-Partijiet jaqblu li jissalvagwardjaw, sal-limitu meħtieġ taħt ir-regoli, ir-regolamenti u l-leġiżlazzjoni rispettivi tagħhom, il-protezzjoni ta’ informazzjoni kklassifikata mibgħuta mill-Parti l-oħra b’applikazzjoni ta’ dan l-MOC u l-Annessi tiegħu.

               6.3.

               B’mod partikolari, suġġetti għar-regoli, ir-regolamenti u l-leġiżlazzjoni rispettivi tagħhom, il-Partijiet ma għandhomx jiddivulgaw informazzjoni li tasal mingħand xulxin taħt dan l-MOC u l-Annessi tiegħu li hija meqjusa bħala proprjetà tagħhom. Din l-informazzjoni għandha tkun immarkata kif xieraq bħala tali f’konformità mar-regoli rispettivi tagħhom.

               6.4.

               Il-Partijiet għandhom jaqblu fuq arranġamenti ta’ ħidma dwar proċeduri ulterjuri għall-protezzjoni ta’ informazzjoni kklassifikata pprovduta skont dan l-MOC u l-Annessi tiegħu skont il-ħtieġa. Dawn il-proċeduri għandhom jinkludu l-possibbiltà għal kull Parti li tivverifika liema miżuri ta’ protezzjoni ġew stabbiliti mill-Parti l-oħra.

         7.   Kumitat Konġunt tal-Partijiet

               7.1.

               Huwa b’dan imwaqqaf Kumitat Konġunt, kompost minn rappreżentanti ta’ kull Parti. Il-Kumitat Konġunt għandu jkun ko-ippresedut minn rappreżentant ta’ kull Parti. Il-Kumitat Konġunt għandu jkun responsabbli għall-funzjonament effikaċi tal-Annessi għal dan l-MOC, inkluża l-adozzjoni tal-Annessi.

               7.2.

               Għandha tissejjaħ laqgħa tal-Kumitat Konġunt għall-inqas darba fis-sena biex tanalizza l-implimentazzjoni tal-Annessi għal dan l-MOC u l-laqgħa għandha tkun organizzata b’mod kosteffikaċi. Kull Parti tista’ titlob laqgħa tal-Kumitat Konġunt fi kwalunkwe ħin.

               7.3.

               Il-Kumitat Konġunt jista’ jikkunsidra kwalunkwe kwistjoni relatata mal-funzjonament u l-implimentazzjoni tal-Annessi għal dan l-MOC. B’mod partikolari, għandu jkun responsabbli:

                           (a)

                           għar-riżoluzzjoni ta’ kwalunkwe kwistjoni relatata mal-applikazzjoni u l-implimentazzjoni tal-Annessi għal dan l-MOC;

                           (b)

                           għall-kunsiderazzjoni ta’ modi li jsaħħu l-operat tal-Annessi għal dan l-MOC u biex jagħmel, kif xieraq, rakkomandazzjonijiet lill-Partijiet għall-emendar tagħhom;

                           (c)

                           għall-adozzjoni ta’ Annessi għal dan l-MOC u ta’ arranġamenti ta’ ħidma fl-ambitu tal-Annessi jew l-emendi għalihom;

                           (d)

                           għall-kunsiderazzjoni ta’ kwistjonijiet finanzjarji u relatati mar-riżorsi għall-implimentazzjoni tal-MOC u l-Annessi tiegħu; kif ukoll

                           (e)

                           għar-riżoluzzjoni ta’ kwalunkwe differenza jew tilwim dwar l-interpretazzjoni jew l-applikazzjoni ta’ dan l-MOC u l-Annessi tiegħu.

               7.4.

               Il-Kumitat Konġunt għandu jopera abbażi ta’ ftehim bejn il-Presidenti li jirrappreżentaw kull Parti rispettiva.

         8.   Riżoluzzjoni ta’ disputi

               8.1.

               Kull Parti tista’ titlob għal konsultazzjonijiet mal-Parti l-oħra dwar kwalunkwe suġġett relatat ma’ dan il-MOC. Il-Parti l-oħra għandha twieġeb fil-pront għat-tali talba u għandha tidħol f’konsultazzjonijiet fi żmien miftiehem bejn il-Partijiet li ma jaqbiżx 45 jum.

               8.2.

               Il-Partijiet għandhom jagħmlu kull sforz biex isolvu kwalunkwe differenza bejniethom li tirriżulta mill-kooperazzjoni tagħhom taħt dan l-MOC fl-iktar livell tekniku baxx possibbli permezz ta’ konsultazzjoni.

               8.3.

               Fil-każ li xi differenza ma tiġix solvuta kif stipulat fil-paragrafu 8.2 ta’ dan l-Artikolu, waħda mill-Partijiet tista’ tirriferi d-disputa lill-Kumitat Konġunt, li għandu jikkonsulta dwarha, f’konformità mal-Artikolu 7 ta’ dan l-MOC, bl-għan li tissolva b’negozjati.

               8.4.

               Minkejja l-paragrafi 8.1 sa 8.3 ta’ dan l-Artikolu, id-dispożizzjonijiet tal-FAFA dwar ir-riżoluzzjoni tad-disputi għandhom ikunu applikati meta tkun indirizzata kwalunkwe tilwima li tirriżulta minn kwistjoni ta’ ġestjoni finanzjarja.

               8.5.

               Xejn f’dan l-MOC ma għandu jkun meqjus bħala rinunzja għal kwalunkwe privileġġ jew immunità tal-Partijiet.

         9.   Dħul fis-seħħ, emendi u terminazzjoni

               9.1.

               Sakemm jidħol fis-seħħ, l-MOC għandu jiġi applikat provviżorjament mid-data tal-iffirmar tiegħu.

               9.2.

               Dan l-MOC għandu jidħol fis-seħħ meta l-Partijiet ikunu nnotifikaw lil xulxin bil-miktub li l-proċeduri interni rispettivi tagħhom meħtieġa għad-dħul fis-seħħ tiegħu jkunu tlestew, u għandu jibqa’ fis-seħħ sakemm jiġi tterminat.

               9.3.

               Dan l-MOC jista’ jkun terminat fi kwalunkwe ħin minn kwalunkwe waħda mill-Partijiet. Din it-terminazzjoni għandha sseħħ b’notifika bil-miktub mibgħuta sitt xhur qabel minn Parti lill-Parti l-oħra, sakemm l-avviż imsemmi tat-terminazzjoni ma jkunx ġie rtirat bil-kunsens reċiproku tal-Partijiet qabel ma jiskadi dan il-perjodu.

         За Европейския съюз
         Por la Unión Europea
         Za Evropskou unii
         For Den Europæiske Union
         Für die Europäische Union
         Euroopa Liidu nimel
         Για την Ευρωπαϊκή Ένωση
         For the European Union
         Pour l'Union européenne
         Per l'Unione europea
         Eiropas Savienības vārdā –
         Europos Sąjungos vardu
         Az Európai Unió részéről
         Għall-Unjoni Ewropea
         Voor de Europese Unie
         W imieniu Unii Europejskiej
         Pela União Europeia
         Pentru Uniunea Europeană
         Za Európsku úniu
         Za Evropsko unijo
         Euroopan unionin puolesta
         För Europeiska unionen
         Per la Unió Europea

         За Международната организация за гражданско въздухоплаване
         Por la Organización Internacional de Aviación Civil
         Za Mezinárodní organizaci pro civilní letectví
         For Organisationen for International Civil Luftfart
         Für die Internationale Zivilluftfahrt-Organisation
         Rahvusvahelise Tsiviillennunduse Organisatsiooni nimel
         Για τη Διεθνή Οργάνωση Πολιτικής Αεροπορίας
         For The International Civil Aviation Organisation
         Pour l’Organisation de l’aviation civile internationale
         Per l’Organizzazione internazionale dell’aviazione civile
         Starptautiskās Civilās aviācijas organizācijas vārdā
         Tarptautinės Civilinės aviacijos organizacijos vardu
         A Nemzetközi Polgári Repülési Szervezet részéről
         Għall-Organizzazzjoni tal-Avjazzjoni Ċivili Internazzjonali
         Voor de Internationale Burgerluchtvaartorganisatie
         W imieniu Organizacji Międzynarodowego Lotnictwa Cywilnego
         Pela Organização da Aviação Civil Internacional
         Pentru Organizația Aviației Civile Internaționale
         Za Medzinárodnú organizáciu civilného letectva
         Za Mednarodno organizacijo civilnega letalstva
         Kansainvälisen siviili-ilmailujärjestön puolesta
         För internationella civila luftfartsorganisationen


title: Deċiżjoni tal-Kunsill 2011/781/PESK tal- 1 ta' Diċembru 2011 dwar il-Missjoni tal-Pulizija tal-Unjoni Ewropea (EUPM) fil-Bosnja-Ħerzegovina (BiH)

text:
               2.12.2011

               MT

               Il-Ġurnal Uffiċjali tal-Unjoni Ewropea

               L 319/51

         DEĊIŻJONI TAL-KUNSILL 2011/781/PESK
   tal-1 ta' Diċembru 2011
   dwar il-Missjoni tal-Pulizija tal-Unjoni Ewropea (EUPM) fil-Bosnja-Ħerzegovina (BiH)
   IL-KUNSILL TA' L-UNJONI EWROPEA,
   Wara li kkunsidra t-Trattat dwar l-Unjoni Ewropea u, b'mod partikolari, l-Artikolu 28, l-Artikoli 42(4) u 43(2) tiegħu,
   Wara li kkunsidra l-proposta mir-Rappreżentant Għoli tal-Unjoni għall-Affarijiet Barranin u l-Politika ta' Sigurtà,
   Billi:

               (1)

               Fit-8 ta' Diċembru 2009 il-Kunsill adotta d-Deċiżjoni 2009/906/PESK (1) dwar il-Missjoni tal-Pulizija tal-Unjoni Ewropea (EUPM) fil-Bosnja-Ħerzegovina (BiH). Dik id-Deċiżjoni tiskadi fit-31 ta' Diċembru 2011.

               (2)

               L-EUPM għandha titkompla sat-30 ta' Ġunju 2012.

               (3)

               L-istruttura ta' kmand u kontroll tal-EUPM għandha tkun mingħajr preġudizzju għar-responsabbiltajiet kuntrattwali tal-Kap tal-Missjoni lejn il-Kummissjoni għall-implimentazzjoni tal-baġit tal-EUPM.

               (4)

               Il-Kapaċità tal-Għassa għandha tiġi attivata għall-EUPM.

               (5)

               L-EUPM ser titwettaq fil-kuntest ta’ sitwazzjoni li tista’ tiddeterjora u li tista’ timpedixxi l-kisba tal-azzjoni esterna tal-Unjoni kif stabbiliti fl-Artikolu 21 tat-Trattat dwar l-Unjoni Ewropea (TUE),

         ADOTTA DIN ID-DEĊIŻJONI:
   Artikolu 1
   Missjoni
   1.   Il-Missjoni tal-Pulizija tal-Unjoni Ewropea (EUPM) fil-Bosnja-Ħerzegovina (BiH), stabbilita mill-Azzjoni Konġunta 2002/210/PESK (2), għandha titkompla mill-1 ta' Jannar 2012 sat-30 ta' Ġunju 2012.
   2.   L-EUPM għandha topera f'konformità mad-dikjarazzjoni tal-missjoni stabbilita fl-Artikolu 2 u għandha twettaq il-kompiti ewlenin stabbiliti fl-Artikolu 3.
   Artikolu 2
   Dikjarazzjoni tal-Missjoni
   Bħala parti mill-approċċ wiesa’ għall-istat tad-dritt fil-BiH u fir-reġjun, l-EUPM għandha tappoġġa lill-Aġenziji rilevanti għall-Infurzar tal-Liġi (LEAs) fil-BiH u s-sistema ta' ġustizzja kriminali fil-ġlieda kontra l-kriminalità organizzata u l-korruzzjoni, billi ssaħħaħ l-interazzjoni bejn il-pulizija u l-prosekuturi u billi trawwem il-kooperazzjoni reġjonali u internazzjonali.
   L-EUPM għandha tipprovdi parir operattiv lir-Rappreżentant Speċjali tal-Unjoni Ewropea (RSUE) biex tappoġġah fir-rwol tiegħu. Permezz tal-ħidma tagħha u n-netwerk tagħha fil-pajjiż, l-EUPM għandha tikkontribwixxi għall-isforzi ġenerali biex jiġi żgurat li l-Unjoni tkun kompletament informata dwar l-iżviluppi fil-BiH.
   Bil-ħsieb ta' għeluq tal-missjoni, l-EUPM għandha tħejji t-trasferiment li jkun baqa' ta' biċċiet ta' xogħol importanti lill-Uffiċċju tar-RSUE.
   L-EUPM għandha tappoġa l-arranġamenti temporanji għall-ħżin tal-Politika Komuni tas-Sigurtà u d-Difiża (PKSD) sakemm jiġu ffurmati l-arraġamenti ta' ħżin permanenti.
   Artikolu 3
   Kompiti ewlenin tal-missjoni
   Sabiex twettaq il-Missjoni tagħha, il-kompiti ewlenin tal-EUPM għandhom ikunu li:

               (1)

               tipprovdi konsulenza strateġika għall-LEAs u l-awtoritajiet politiċi fil-BiH fil-ġlieda kontra l-kriminalità organizzata u l-korruzzjoni;

               (2)

               tippromwovi u tiffaċilità l-mekkaniżmi ta' koordinazzjoni u kooperazzjoni vertikalment kif ukoll orizzontalment bejn il-LEAs relevanti, b'fokus partikolari fuq l-aġenziji f'livell ta' Stat;

               (3)

               tiżgura trasferiment ta' responsabbiltà b'suċċess bejn l-EUPM u l-Uffiċċju tar-RSUE;

               (4)

               tikkontribwixxi għall-koordinazzjoni tal-isforzi tal-Unjoni u tal-Istati Membri fil-qasam tal-istat tad-dritt.

         Artikolu 4
   Struttura tal-Missjoni
   1.   L-EUPM għandha tikkonsisti mill-elementi li ġejjin:

               (a)

               il-kwartieri ġenerali prinċipali f'Sarajevo, magħmulin mill-Kap tal-Missjoni u l-persunal kif definit fil-Pjan Operattiv (OPLAN);

               (b)

               erbgħa Uffiċċji fuq il-post f'Sarajevo, Banja Luka, Mostar u Tuzla.

         2.   Dawn l-elementi ta' hawn fuq għandhom ikunu soġġetti għal iżjed arranġamenti dettaljati fl-OPLAN.
   Artikolu 5
   Kmandat tal- Operazzjoni Ċivili
   1.   Id-Direttur tal-Kapaċità Ċivili tal-Ippjanar u t-Tmexxija għandu jkun il-Kmandant tal-Operazzjoni Ċivili għall-EUPM.
   2.   Il-Kmandant tal-Operazzjoni Ċivili, taħt il-kontroll politiku u d-direzzjoni strateġika tal-Kumitat Politiku u ta' Sigurtà (KPS) u l-awtorità ġenerali tar-Rappreżentant Għoli għall-Affarijiet Barranin u l-Politika ta' Sigurtà (RGħ), għandu jeżerċita kmand u kontroll tal-EUPM fil-livell strateġiku.
   3.   Il-Kmandant tal-Operazzjoni Ċivili għandu jiżgura l-implimentazzjoni korretta u effikaċi tad-deċiżjonijiet tal-Kunsill kif ukoll tad-deċiżjonijiet tal-KPS, inkluż bil-ħruġ ta' istruzzjonijiet fil-livell strateġiku kif meħtieġ lill-Kap tal-Missjoni u billi jagħtih pariri u appoġġ tekniku.
   4.   Il-persunal sekondat kollu għandu jibqa' taħt il-kmand sħiħ tal-awtoritajiet nazzjonali tal-Istat li sekondah jew tal-istituzzjoni tal-Unjoni kkonċernata. L-awtoritajiet nazzjonali għandhom jittrasferixxu l-Kontroll Operattiv tal-persunal, it-timijiet u l-unitajiet tagħhom lill-Kmandant tal-Operazzjoni Ċivili.
   5.   Il-Kmandant tal-Operazzjoni Ċivili għandu jkollu responsabbiltà ġenerali sabiex jiżgura li d-dmir ta' diliġenza tal-Unjoni jiġi attwat korrettament.
   6.   Il-Kmandant tal-Operazzjoni Ċivili u r-RSUE għandhom jikkonsultaw lil xulxin kif meħtieġ.
   Artikolu 6
   Kap tal-Missjoni
   1.   Il-Kap tal-Missjoni għandu jieħu r-responsabbiltà għal, u jeżerċita kmand u kontroll tal-EUPM fil-livell operattiv fuq il-post.
   2.   Il-Kap tal-Missjoni għandu jeżerċita kmand u kontroll fuq il-persunal, gruppi u unitajiet minn Stati kontribwenti kif allokati mill-Kmandant tal-Operazzjoni Ċivili flimkien mar-responsabbiltà amministrattiva u loġistika inkluża dik mill-assi, mir-riżorsi u mill-informazzjoni mqiegħdin għad-dispożizzjoni tal-EUPM.
   3.   Il-Kap tal-Missjoni għandu joħroġ istruzzjonijiet lill-persunal kollu tal-EUPM għat-twettiq effikaċi tal-EUPM fil-post, jassumi l-koordinazzjoni u l-amministrazzjoni ta' kuljum tagħha, u jsegwi l-istruzzjonijiet fil-livell strateġiku tal-Kmandant tal-Operazzjoni Ċivili.
   4.   Il-Kap tal-Missjoni għandu jkun responsabbli għall-implimentazzjoni tal-baġit tal-EUPM. Għal dan il-għan, il-Kap tal-Missjoni għandu jiffirma kuntratt mal-Kummissjoni.
   5.   Il-Kap tal-Missjoni għandu jkun responsabbli għall-kontroll dixxiplinarju fuq il-persunal. Għall-persunal sekondat, l-azzjoni dixxiplinarja għandha tiġi eżerċitata mill-awtorità nazzjonali jew tal-Unjoni, konċernata.
   6.   Il-Kap tal-Missjoni għandu jirrappreżenta l-EUPM fil-qasam tal-operazzjonijiet u għandu jiżgura l-viżibbiltà adegwata tagħha.
   7.   Il-Kap tal-Missjoni għandu jikkoordina, kif adatt, ma' atturi oħrajn tal-Unjoni fuq il-post. Mingħajr preġudizzju għal-linja ta' kmand, il-Kap tal-Missjoni għandu jirċievi gwida politika lokali mir-RSUE.
   Artikolu 7
   Persunal tal-EUPM
   1.   In-numri u l-kompetenza tal-persunal tal-EUPM għandhom ikunu konsistenti mal-mandat tal-missjoni espost fl-Artikolu 2, il-kompiti ewlenin tal-missjoni mniżżla fl-Artikolu 3 u l-istruttura mniżżla fl-Artikolu 4.
   2.   L-EUPM għandha tikkonsisti primarjament f'persunal sekondat mill-Istati Membri jew mill-istituzzjonijiet tal-Unjoni. Kull Stat Membru jew istituzzjoni tal-Unjoni għandu jerfa' l-ispejjeż relatati ma’ kwalunkwe persunal sekondat minnu, inklużi l-ispejjeż tal-ivvjaġġar lejn u mill-post tal-iskjerament, is-salarji, il-kopertura medika u l-allowances minbarra allowances tal-ġurnata applikabbli, kif ukoll allowances għat-tbatija u għar-riskju.
   3.   Il-persunal ċivili internazzjonali u persunal lokali jistgħu jiġu reklutati wkoll mill-EUPM, kif meħtieġ, fuq bażi kuntrattwali, jekk il-funzjonijiet meħtieġa ma jkunux provduti minn persunal sekondat mill-Istati Membri. Eċċezzjonalment, u f'każijiet debitament ġustifikati, fejn ma jkun hemm disponibbli l-ebda applikazzjoni kwalifikata mill-Istati Membri, ċittadini minn Stati terzi parteċipanti jistgħu jiġu reklutati fuq bażi kuntrattwali, kif adatt.
   4.   Il-persunal kollu għandu jirrispetta l-istandards operattivi minimi ta' sigurtà speċifiċi għall-Missjoni u l-pjan ta' sigurtà tal-Missjoni li jappoġġaw il-politika tal-Unjoni ta' sigurtà fuq il-post. Fir-rigward tal-protezzjoni ta' informazzjoni klassifikata tal-UE li l-persunal ikun fdat biha waqt li jwettaq dmirijietu, il-persunal kollu għandu jirrispetta l-prinċipji tas-sigurtà u l-istandards minimi stabbiliti bid-Deċiżjoni tal-Kunsill 2011/292/KE tal-31 ta' Marzu 2011 dwar ir-regoli ta' sigurta għall-protezzjoni ta’ informazzjoni klassifikata tal-UE (3).
   Artikolu 8
   Status tal-Missjoni u l-persunal tal-EUPM
   1.   L-arranġamenti meħtieġa għandhom isiru fir-rigward tal-kontinwazzjoni tal-Ftehim bejn l-Unjoni u l-BiH tal-4 ta' Ottubru 2002 dwar l-attivitajiet tal-EUPM fil-BiH matul l-EUPM.
   2.   L-Istat jew l-istituzzjoni tal-Unjoni li jkunu ssekondaw membru tal-persunal għandhom ikunu responsabbli sabiex iwieġbu għal kwalunkwe pretensjoni marbuta mas-sekondar, minn jew dwar il-membru tal-persunal. L-Istat jew l-istituzzjoni tal-Unjoni inkwistjoni għandhom ikunu responsabbli biex titieħed kwalunkwe azzjoni kontra l-persuna sekondata.
   3.   Il-kondizzjonijiet tal-impjieg u d-drittijiet u l-obbligi tal-persunal ċivili internazzjonali u lokali għandhom jiġu stabbiliti fil-kuntratti bejn il-Kap tal-Missjoni u l-membru tal-persunal.
   Artikolu 9
   Linja ta' kmand
   1.   L-EUPM għandha jkollha linja ta' kmand unifikata bħala operazzjoni ta' maniġġar ta' kriżi.
   2.   Taħt ir-responsabbiltà tal-Kunsill u tar-RGħ, il-KPS għandu jeżerċita l-kontroll politiku u d-direzzjoni strateġika tal-EUPM.
   3.   Il-Kmandant tal-Operazzjoni Ċivili, taħt il-kontroll politiku u d-direzzjoni strateġika tal-KPS u l-awtorità ġenerali tar-RGħ, għandu jkun il-kmandant tal-EUPM fil-livell strateġiku u, bħala tali, għandu joħroġ istruzzjonijiet lill-Kap tal-Missjoni u jipprovdilu konsulenza u appoġġ tekniku.
   4.   Il-Kmandant tal-Operazzjoni Ċivili għandu jirrapporta lill-Kunsill permezz tar-RGħ.
   5.   Il-Kap tal-Missjoni għandu jeżerċita kmand u kontroll tal-EUPM fil-livell operattiv fuq il-post u għandu jkun direttament responsabbli lejn il-Kmandant tal-Operazzjoni Ċivili.
   Artikolu 10
   Kontroll politiku u direzzjoni strateġika
   1.   Il-KPS għandu jeżerċita, taħt ir-responsabbiltà tal-Kunsill u tar-RGħ, il-kontroll politiku u d-direzzjoni strateġika tal-EUPM. Il-Kunsill b'dan jawtorizza lill-KPS sabiex jieħu d-deċiżjonijiet rilevanti għal dan il-għan f'konformità mat-tielet paragrafu tal-Artikolu 38 tat- TUE. Din l-awtorizzazzjoni għandha tinkludi s-setgħat sabiex jinħatar Kap tal-Missjoni, fuq proposta mir-RGħ, u biex jiġu emendati il-Kunċett ta’ Operazzjonijiet (CONOPS) u l-OPLAN. Is-setgħat deċiżjonali fir-rigward tal-objettivi u t-terminazzjoni tal-EUPM għandhom jibqgħu f’idejn il-Kunsill.
   2.   Il-KPS għandu jirrapporta lill-Kunsill f’intervalli regolari.
   3.   Il-KPS għandu jirċievi, fuq bażi regolari u kif meħtieġ, rapporti mill-Kmandant tal-Operazzjoni Ċivili u l-Kap tal-Missjoni dwar kwistjonijiet fl-oqsma tar-responsabbiltà tagħhom.
   Artikolu 11
   Parteċipazzjoni ta' Stati terzi
   1.   Mingħajr preġudizzju għall-awtonomija għat-teħid ta' deċiżjonijiet tal-Unjoni u l-qafas istituzzjonali uniku tagħha, Stati terzi jistgħu jiġu mistiedna biex jikkontribwixxu għall-EUPM, sakemm dawn jerfgħu l-ispejjeż tal-persunal sekondat minnhom, inklużi s-salarji, l-assigurazzjoni li tkopri r-riskji kollha, l-allowances ta' sussistenza ta' kuljum u l-ispejjeż tal-ivvjaġġar lejn u mill-BiH, u sakemm dawn jikkontribwixxu għall-ispejjeż operattivi tal-EUPM, kif adatt.
   2.   L-Istati terzi li jagħtu kontribuzzjonijiet lill-EUPM għandhom l-istess drittijiet u obbligi fil-ġestjoni ta' kuljum tal-EUPM daqs l-Istati Membri.
   3.   Il-Kunsill b'dan jawtorizza lill-KPS sabiex jieħu d-deċiżjonijiet relevanti dwar l-aċċettazzjoni tal-kontribuzzjonijiet proposti u sabiex jistabbilixxi Kumitat ta' Kontributuri.
   4.   L-arranġamenti dettaljati rigward il-parteċipazzjoni ta' Stati terzi għandhom jiġu koperti bil-ftehimiet konklużi skont l-Artikolu 37 TUE u f'konformità mal-Artikolu 218 tat-Trattat dwar il-Funzjonament tal-Unjoni Ewropea. Ir-RGħ jista' jinnegozja tali ftehimiet. Fejn l-Unjoni u Stat terz jikkonkludu ftehim li jistabbilixxi qafas għall-parteċipazzjoni ta' dak l-Istat terz f'operazzjonijiet tal-Unjoni ta' maniġġar ta' kriżijiet, id-dispożizzjonijiet ta' dak il-ftehim għandhom japplikaw tal-EUPM.
   Artikolu 12
   Arranġamenti finanzjarji
   1.   L-ammont ta' referenza finanzjarja biex ikopri n-nefqa relatata mal-EUPM għall-perijodu mill-1 ta' Jannar 2012 sat-30 ta' Ġunju 2012 għandu jkun ta' EUR 5 250 000.
   2.   In-nefqa kollha għandha tiġi amministrata f'konformità mar-regoli u l-proċeduri applikabbli għall-baġit ġenerali tal-Unjoni. F'konformità mar-Regolament Finanzjarju, il-Kap tal-Missjoni jista' jikkonkludi arranġamenti tekniċi ma' Stati Membri, ma' Stati terzi parteċipanti, u ma' atturi internazzjonali oħrajn fir-rigward tal-provvista ta' tagħmir, servizzi u siti lill-EUPM. Il-Kap tal-Missjoni għandu jkun responsabbli għall-ġestjoni ta' maħżen li jaħżen tagħmir użat li jista' jintuża wkoll bħala rispons għal rekwiżiti urġenti fl-iskjeramenti tal-PKSD. Iċ-ċittadini ta’ Stati terzi parteċipanti u ċittadini tal-pajjiż ospitanti għandhom ikunu permessi li jressqu offerti għall-kuntratti.
   3.   Il-Kap tal-Missjoni għandu jirrapporta totalment lill-Kummissjoni u jiġi ssorveljat minnha, rigward l-attivitajiet imwettqin fil-qafas tal-kuntratt tiegħu.
   4.   L-arranġamenti finanzjarji għandhom isegwu l-ħtiġiet ta’ l-operazzjoni ta’ l-EUPM, inkluża l-kompatibilità tat-tagħmir u l-interoperabilità tat-timijiet tagħha.
   5.   In-nefqa relatata mal-EUPM għandha tkun eliġibbli mill-1 ta' Jannar 2012.
   Artikolu 13
   Sigurtà
   1.   Il-Kmandant tal-Operazzjoni Ċivili għandu jidderieġi l-ippjanar tal-miżuri ta' sigurtà tal-Kap tal-Missjoni u jiżgura l-implimentazzjoni xierqa u effettiva tagħhom għall-EUPM skont l-Artikoli 5 u 9, f'koordinazzjoni mad-Direttorat tal-Uffiċċju ta' Sigurtà tas-Servizz Ewropew għall-Azzjoni Esterna (SEAE).
   2.   Il-Kap tal-Missjoni għandu jkun responsabbli għas-sigurtà tal-EUPM u sabiex jiżgura konformità mar-rekwiżiti minimi ta' sigurtà applikabbli għall-EUPM, konformement mal-politika tal-Unjoni dwar is-sigurtà tal-persunal skjerat barra l-Unjoni f'kapaċità operattiva taħt it-Titolu V tat-TUE, u l-istrumenti ta' sostenn tiegħu.
   3.   Il-Kap tal-Missjoni għandu jkun assistit minn Uffiċjal Anzjan tas-Sigurtà tal-Missjoni (SMSO), li għandu jirrapporta lill-Kap tal-Missjoni u jżomm ukoll relazzjoni funzjonali mill-qrib mad-Direttorat ta' Sigurtà tas-SEAE.
   4.   Il-Kap tal-Missjoni, f'konsultazzjoni mad-Direttorat ta' Sigurtà tas-SEAE, għandu jaħtar Uffiċjali tas-Sigurtà Distrettwali fl-erba' uffiċċji fuq il-post, li, taħt l-awtorità tal-SMSO, għandhom ikunu responsabbli mill-amministrazzjoni ta' kuljum tal-aspetti kollha ta' sigurtà tal-elementi rispettivi tal-EUPM.
   5.   Il-persunal tal-EUPM għandu jingħata taħriġ obbligatorju ta' sigurtà qabel ma jibda dmirijietu, f'konformità mal-OPLAN. Hu għandu jingħata taħriġ regolari ta' aġġornament fuq il-post organizzat mill-SMSO.
   Artikolu 14
   Koordinazzjoni
   1.   Mingħajr preġudizzju għal-linja ta' kmand, il-Kap tal-Missjoni għandu jaġixxi f'koordinazzjoni mill-qrib mad-Delegazzjoni tal-Unjoni fil-BiH sabiex jiżgura konsistenza tal-azzjoni tal-Unjoni b'appoġġ għall-BiH.
   2.   Il-Kap tal-Missjoni għandu jikkoordina mill-qrib mal-Kapijiet ta' Missjoni tal-Unjoni fil-BiH.
   3.   Il-Kap tal-Missjoni għandu jikkoopera mal-atturi internazzjonali l-oħrajn preżenti fil-pajjiż, partikolarment l-Organizazzjoni għas-sigurtà u l-kooperazzjoni fl-Ewropa, il-Kunsill tal-Ewropa u l-Programm Internazzjonali ta' Assistenza għat-Taħriġ dwar l-Investigazzjoni Kriminali.
   Artikolu 15
   Rilaxx ta' informazzjoni klassifikata
   1.   Ir-RGħ huwa awtorizzat jirrilaxxa lill-Istati terzi assoċjati ma’ din id-Deċiżjoni, kif adatt u f'konformità mal-ħtiġijiet tal-EUPM, informazzjoni u dokumenti klassifikati tal-UE sal-livell "RESTREINT UE" li jiġu ġenerati għall-finijiet tal-EUPM, f'konformità mad-Deċiżjoni 2011/292/UE.
   2.   Fil-każ ta' ħtieġa operattiva speċifika u immedjata, ir-RGħ huwa awtorizzat ukoll jirrilaxxa lill-Istat ospitanti kwalunkwe informazzjoni u dokumenti klassifikati tal-UE sal-livell "RESTREINT UE" li jiġu ġenerati għall-finijiet tal-EUPM, f'konformità mad-Deċiżjoni 2011/292/UE. Fil-każijiet l-oħra kollha, din l-informazzjoni u dawn id-dokumenti għandhom jiġu rrilaxxati lill-Istat ospitanti f'konformità mal-proċeduri applikabbli għall-kooperazzjoni mill-Istat ospitanti mal-Unjoni.
   3.   Ir-RGħ huwa awtorizzat jirrilaxxa lill-Istati terzi assoċjati ma’ din id-Deċiżjoni kwalunkwe dokumenti mhux klassifikati tal-UE relatati mad-deliberazzjonijiet tal-Kunsill dwar l-EUPM u li jkunu koperti mill-obbligu ta' segretezza professjonali skont l-Artikolu 6(1) tar-Regoli ta' Proċedura tal-Kunsill (4).
   Artikolu 16
   Kapaċità tal-Għassa
   Il-Kapaċità tal-Għassa għandha tiġi attivata għall-EUPM.
   Artikolu 17
   Dħul fis-seħħ
   Din id-Deċiżjoni għandha tidħol fis-seħħ fil-jum tal-adozzjoni tagħha.
   Hija għandha tapplika mill-1 ta' Jannar 2012 sat-30 ta’ Ġunju 2012.

      Magħmul fi Brussell, l-1 ta’ Diċembru 2011.

            Għall-Kunsill

            Il-President

         C. ASHTON

      (1)  ĠU L 322, 9.12.2009, p. 22.

      (2)  ĠU L 70, 13.3.2002, p. 1.

      (3)  ĠU L 141, 27.5.2011, p. 17.

      (4)  Id-Deċizjoni tal-Kunsill 2009/937/UE tal-1 ta’ Diċembru 2009 li tadotta r-Regoli ta’ Proċedura tal-Kunsill (ĠU L 325, 11.12.2009, p. 35).


title: Deċiżjoni tal-Kunsill (UE) 2015/2108 tas-16 ta' Novembru 2015 li tistabbilixxi l-pożizzjoni li għandha tittieħed f'isem l-Unjoni Ewropea fi ħdan il-Kunsill għall-Kummerċ fis-Servizzi tal-Organizzazzjoni Dinjija tal-Kummerċ biex tinnotifika t-trattament preferenzjali li l-Unjoni biħsiebha tagħti lis-servizzi u l-fornituri ta' servizzi ta' pajjiżi Membri l-inqas żviluppati, u li tfittex l-approvazzjoni għat-trattament preferenzjali li jmur lil hinn mill-aċċess għas-suq

text:
               21.11.2015

               MT

               Il-Ġurnal Uffiċjali tal-Unjoni Ewropea

               L 305/47

         DEĊIŻJONI TAL-KUNSILL (UE) 2015/2108
   tas-16 ta' Novembru 2015
   li tistabbilixxi l-pożizzjoni li għandha tittieħed f'isem l-Unjoni Ewropea fi ħdan il-Kunsill għall-Kummerċ fis-Servizzi tal-Organizzazzjoni Dinjija tal-Kummerċ biex tinnotifika t-trattament preferenzjali li l-Unjoni biħsiebha tagħti lis-servizzi u l-fornituri ta' servizzi ta' pajjiżi Membri l-inqas żviluppati, u li tfittex l-approvazzjoni għat-trattament preferenzjali li jmur lil hinn mill-aċċess għas-suq
   IL-KUNSILL TAL-UNJONI EWROPEA,
   Wara li kkunsidra t-Trattat dwar il-Funzjonament tal-Unjoni Ewropea, u b'mod partikolari l-Artikoli 91 u 100 u l-ewwel subparagrafu tal-Artikolu 207(4), flimkien mal-Artikolu 218(9) tiegħu,
   Wara li kkunsidra l-proposta mill-Kummissjoni Ewropea,
   Billi:

               (1)

               L-Artikolu IX tal-Ftehim ta' Marrakesh li jistabbilixxi l-Organizzazzjoni Dinjija tal-Kummerċ (WTO) jistabbilixxi, fost oħrajn, il-proċeduri għall-eżenzjonijiet mill-obbligi imposti fuq il-Membri tad-WTO minn dak il-Ftehim jew mill-Ftehimiet Multilaterali dwar il-Kummerċ fl-Annessi 1 A jew 1B jew 1C għal dak il-Ftehim u l-annessi tagħhom.

               (2)

               Fl-2011, intalbet eżenzjoni li biha l-Membri tad-WTO jkunu jistgħu jagħtu trattament preferenzjali lil servizzi u fornituri ta' servizzi ta' pajjiżi Membri l-inqas żviluppati mingħajr ma jestendu l-istess trattament għal servizzi u fornituri ta' servizzi simili tal-Membri l-oħra kollha tad-WTO billi b'mod eċċezzjonali jidderogaw mill-obbligu skont il-paragrafu 1 tal-Artikolu II tal-Ftehim Ġenerali dwar il-Kummerċ fis-Servizzi (“GATS”). Il-pożizzjoni tal-Unjoni favur dik l-eżenzjoni ġiet adottata permezz tad-Deċiżjoni tal-Kunsill 2012/8/UE (1).

               (3)

               Fis-17 ta' Diċembru 2011, il-Konferenza Ministerjali tad-WTO adottat deċiżjoni li tawtorizza lill-Membri tad-WTO biex jagħtu tali trattament preferenzjali lil servizzi u fornituri ta' servizzi ta' pajjiżi Membri l-inqas żviluppati għal perijodu ta' 15-il sena. Bis-saħħa ta' dik id-deċiżjoni, il-Membri tad-WTO li jestendu trattament preferenzjali għandhom jissottomettu notifika lill-Kunsill dwar il-Kummerċ fis-Servizzi (“CTS”) u t-trattament preferenzjali fir-rigward tal-applikazzjoni ta' miżuri għajr dawk deskritti fl-Artikolu XVI tal-GATS għandu jkun approvat mis-CTS f'konformità mal-proċeduri tiegħu.

               (4)

               Fid-deċiżjoni tagħha tas-7 ta' Diċembru 2013, il-Konferenza Ministerjali tad-WTO stabbiliet mill-ġdid ir-rekwiżit tal-approvazzjoni tas-CTS fir-rigward tal-applikazzjoni ta' miżuri għajr dawk deskritti fl-Artikolu XVI tal-GATS.

               (5)

               Il-pożizzjoni tal-Unjoni li tapprova t-trattament preferenzjali notifikat minn Membri tad-WTO, għajr l-Unjoni u l-Istati Membri tagħha, fir-rigward ta' servizzi u fornituri tas-servizzi ta' pajjiżi Membri l-inqas żviluppati, dwar l-applikazzjoni ta' miżuri għajr dawk deskritti fl-Artikolu XVI tal-GATS ġiet adottata permezz tad-Deċiżjoni tal-Kunsill (UE) 2015/1570 (2).

               (6)

               F'konformità mad-deċiżjonijiet tas-17 ta' Diċembru 2011 u tas-7 ta' Diċembru 2013 tal-Konferenza Ministerjali tad-WTO, fit-30 ta' Lulju 2015 l-Unjoni indikat lis-CTS l-intenzjoni tagħha li tinnotifika, soġġetta għall-proċeduri interni meħtieġa tagħha, it-trattament preferenzjali li l-Unjoni biħsiebha tagħmel disponibbli lis-servizzi u l-fornituri ta' servizzi ta' pajjiżi Membri l-inqas żviluppati.

               (7)

               Huwa fl-interess tal-objettivi tal-Unjoni għall-iżvilupp u jwassal għall-konklużjoni ta' parti min-negozjati dwar is-servizzi relatati mal-Aġenda ta' Doha għall-Iżvilupp għall-Unjoni li tfittex l-approvazzjoni għat-trattament preferenzjali lil hinn mill-aċċess għas-suq li biħsiebha tagħti lis-servizzi u l-fornituri ta' servizzi ta' pajjiżi Membri l-inqas żviluppati, b'kunsiderazzjoni speċjali għall-preferenzi mogħtija fir-rigward ta' soġġorn temporanju ta' persuni fiżiċi għall-forniment ta' servizzi sabiex jinħolqu inċentivi biex jissodisfaw l-obbligi ta' riammissjoni skont id-dritt internazzjonali, jimplimentaw ftehimiet ta' riammissjoni eżistenti u jikkonkludu dawk ġodda, dment li l-pajjiżi Membri l-inqas żviluppati jikkooperaw mal-Unjoni dwar il-ġestjoni tal-migrazzjoni.

               (8)

               Huwa xieraq li tiġi stabbilita l-pożizzjoni li għandha tittieħed f'isem l-Unjoni fis-CTS sabiex jiġi nnotifikat it-trattament preferenzjali li l-Unjoni biħsiebha tagħti lis-servizzi u l-fornituri ta' servizzi ta' pajjiżi Membri l-inqas żviluppati u tfittex l-approvazzjoni għat-trattament preferenzjali lil hinn mill-aċċess għas-suq,

         ADOTTA DIN ID-DEĊIŻJONI:
   Artikolu 1
   Il-pożizzjoni li għandha tittieħed f'isem l-Unjoni fi ħdan is-CTS għandha tkun li jiġi nnotifikat is-CTS bit-trattament preferenzjali li l-Unjoni biħsiebha tagħti lis-servizzi u l-fornituri ta' servizzi ta' pajjiżi Membri l-inqas żviluppati kif jinsab fid-dokument tad-WTO S/C/N/840, f'konformità mad-deċiżjonijiet tas-17 ta' Diċembru 2011 u s-7 ta' Diċembru 2013 tal-Konferenza Ministerjali tad-WTO, u li titfittex l-approvazzjoni fi ħdan is-CTS rigward it-trattament preferenzjali li jmur lil hinn mill-aċċess għas-suq.
   Artikolu 2
   Din id-Deċiżjoni għandha tidħol fis-seħħ fid-data tal-adozzjoni tagħha.

      Magħmul fi Brussell, is-16 ta' Novembru 2015.

            Għall-Kunsill

            Il-President

         F. ETGEN

      (1)  Deċiżjoni tal-Kunsill 2012/8/UE tal-14 ta' Diċembru 2011 li tistabbilixxi l-pożizzjoni li għandha tittieħed mill-Unjoni Ewropea fil-Konferenza Ministerjali tal-Organizzazzjoni Dinjija tal-Kummerċ fir-rigward ta' talba għall-għoti ta' eżenzjoni biex jingħata trattament preferenzjali lis-servizzi u l-fornituri tas-servizzi tal-pajjiżi l-inqas żviluppati (ĠU L 4, 7.1.2012, p. 16).

      (2)  Deċiżjoni tal-Kunsill (UE) 2015/1570 tat-18 ta' Settembru 2015 li tistabbilixxi l-pożizzjoni li għandha tittieħed f'isem l-Unjoni Ewropea fil-Kunsill dwar il-Kummerċ fis-Servizzi tal-Organizzazzjoni Dinjija tal-Kummerċ dwar l-approvazzjoni ta' trattament preferenzjali notifikat minn Membri tad-WTO, għajr l-Unjoni u l-Istati Membri tagħha, fir-rigward ta' servizzi u fornituri tas-servizzi ta' pajjiżi Membri l-inqas żviluppati, dwar l-applikazzjoni ta' miżuri għajr dawk deskritti fl-Artikolu XVI tal-GATS (ĠU L 245, 22.9.2015, p. 6).